Broj: 711-I-425-P-42/22-02-19

Zagreb, 27. siječnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Igora Rizmanovskog, voditelja referade za opće poslove i poslove Gradskog vijeća Grada Samobora, za davanjem očitovanja Povjerenstva,** na 156. sjednici održanoj dana 27. siječnja 2022.g. daje sljedeće

**OČITOVANJE**

**Sukladno odredbama ZSSI-a, nema zapreke da zamjenik gradonačelnika nakon prestanka korištenja prava na naknadu plaće po prestanku obnašanja dužnosti, temeljem koje je obveznik u smislu ZSSI-a, primi naknadu za obavljanje poslova člana Gradskog vijeća Grada Samobora i radnog tijela Gradskog vijeća.**

 Obrazloženje

Zahtjev za očitovanjem Povjerenstva podnio je Igor Rizmanovski, voditelj referade za opće poslove i poslove Gradskog vijeća Grada Samobora. U Povjerenstvu zahtjev je zaprimljen 21. siječnja 2022. godine pod poslovnim brojem 711-U-859-P-42/22-01-4, povodom kojeg se vodi predmet broj P-42/22.

Člankom 3. stavkom 1. podstavkom 34. propisano je da su župani, gradonačelnici, općinski načelnici i njihovi zamjenici obveznici ZSSI-a.

 Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositelja.

U zahtjevu podnositelj navodi da je dosadašnjem zamjeniku gradonačelnika 07. prosinca 2021.g. istekao rok šest mjeseci od prestanka profesionalnog obnašanja dužnosti i da je do tog dana ostvarivao pravo na naknadu plaće. Stoga, podnositelj postavlja upit smije li za mjesec prosinac isti primiti naknadu kao član Gradskog vijeća koja naknada je određena u mjesečnom iznosu te naknadu kao član radnog tijela Gradskog vijeća, koja je određena u iznosu na sjednici.

Člankom 7. ZSSI-a propisana su zabranjena djelovanja obveznika zakona. Stavkom d) istoga članka propisano je da je obveznicima Zakona zabranjeno primiti dodatnu naknadu za obnašanje javnih dužnosti.

Člankom 22. ZSSI-a propisano je da obveze koje za obveznika proizlaze iz članka 7., 10., 11., 12. i 20. Zakona počinju na dan stupanja na dužnost i traju 12 mjeseci od dana prestanka dužnosti.

Povjerenstvo ističe kako prestankom korištenja naknade plaće nakon prestanka dužnosti obveznik može početi primati naknadu kao član Gradskog vijeća i radnog tijela Gradskog vijeća te da primitkom navedenih naknada ne bi bio u povredi članka 7. d) u vezi s člankom 22. ZSSI-a.

Stoga, Povjerenstvo ističe da budući da je obveznik posljednju naknadu plaće za obnašanje dužnosti zamjenika gradonačelnika primio za mjesec studeni 2021.g,, a da mu je ista isplaćena 7. prosinca 2021.g. isti može primiti naknade za obnašanje dužnosti člana Gradskog vijeća i radnog tijela Gradskog vijeća za mjesec prosinac.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositelj zahtjeva, putem e-maila
2. Objava na internetskoj stranici Povjerenstva
3. Pismohrana